 NA CHARLES WASONGA RAIS William Ruto amelaumiwa kwa kuendelea kunyonga demokrasia tangu alipoingia mamlakani mwaka jana hali ambayo imeanza kuitia doa serikali yake changa. Dkt Ruto ameelekezewa lawama kwa kuonekana kuhujumu uhuru wa vyombo vya habari, kuidhinisha ubinafsishaji wa mashirika ya serikali bila kushirikisha bunge na kuharamisha maandamano ya amani kinyume na kibali kinachotolewa na kipengele cha 37 cha Katiba. Aidha, amepuuza agizo la mahakama kwamba ateue mawaziri wasaidizi (CASs) 23 na badala yake akateua watu 50, wengi wao wakiwa wandani wake wa kisiasa. Rais Ruto pia amelaumiwa kwa kuendeleza mchakato wa kudhoofisha upinzani bungeni kwa kushawishi wabunge wa Azimio kuunga mkono Kenya Kwanza huku akipendekeza kuvunjwa kwa vyama tanzu katika muungano huo tawala. Jana Alhamisi, serikali ya Dkt Ruto ilikashifiwa vikali siku moja baada ya Tume ya Mawasiliano Nchini (CAK) kutishia kuzima vituo sita vya runinga ambavyo vitapeperusha matukio wakati wa maandamano ya Azimio la Umoja. Kwenye taarifa iliyotolewa na Mkurugenzi Mkuu wa tume hiyo, Bw Ezra Chiloba alisema vituo vya runinga za Citizen, NTV, K24, KBC, TV47 na Ebru TV vilikiuka kanuni ya utangazaji wakati wa maandamano ya Azimio Jumatatu. “Runinga hizo zilipeperusha picha ambazo zinaweza kuibua hofu au kuchochea umma na kutishia amani na uwiano nchini,” Bw Chiloba akasema. “Zingatieni kwamba vituo ambavyo vitafeli kuzingatia kanuni ya utangazaji vitakuwa vinakiuka masharti ya leseni zao na adhabu ya hatua hiyo ni kufutiliwa kwa leseni hizo au/na masafa ya utangazaji,” akasema Bw Chiloba. Jana Alhamis, shirika la kutetea haki, Katiba Institute, lilipinga tishio la CAK likisema linalenga kuhujumu uhuru wa vyombo vya habari unaolindwa na Katiba. Kupitia wakili wake, Bw Dudley Ochiel, shirika hilo lilisema mpango huo wa CAK wa kuzima vituo vya runinga utachangia maafisa wa polisi kuwadhulumu raia zaidi kwa “kukabiliana na waandamanaji gizani.” “Uhuru wa vyombo vya habari ni mojawapo ya nguzo kuu za utawala wa kidemokrasia. Kuhujumu vyombo vya habari ni sawa na kualika utawala wa kidemokrasia,” akasema Bw Ochiel. Mnamo Jumatano wabunge wa upinzani walisema kwamba kwa kuidhinisha Mswada wa Ubinafsishaji wa mashirika ya serikali bila kuhusishwa kwa asasi ya bunge, Rais Ruto anadharau Katiba na mamlaka ya wananchi. “Katiba inasema kuwa bunge liko na wajibu mkubwa wa kuhakikisha utendakazi wa serikali kuu. Kwa hivyo, Rais Ruto anapopanga kuuza mashirika ya serikali bila kutuhusisha sisi kama wawakilishi wa raia, anaendeleza utawala wa kidikteta,” kiongozi wa wachache katika bunge la kitaifa Opiyo Wandayi akawaambia wanahabari katika majengo ya bunge. Kwa upande wake, Seneta wa Busia Okiya Omtatah ameapa kuwasilisha kesi mahakamani kupinga mpango huo. Bw Omtatah alisema ataelekea kortini wiki ijayo kuzuia kujadiliwa kwa Mswada wa Ubinafsishaji, 2023 “kwa sababu bunge limetekwa na Ikulu ya Rais”. “Sharti Wakenya wasimame na kutekeleza mamlaka yao kulingana na kipengele cha 1 (1) na (2) ya Katiba na wapinge pendekezo hili. Hii ndio maana kwa niaba yao, nitaelekea kortini wiki ijayo kupinga mswada huu,” akaeleza. Mnamo Jumanne, Baraza la Mawaziri liliidhinisha Mswada wa Ubinafsishaji, 2023 unaopendekeza kuuzwa kwa mashirika ya serikali bila idhini ya bunge. Mswada huo unampa Waziri wa Fedha mamlaka kubinafisha mashirika hayo kwa msingi kuwa utaratibu wa zamani wa kusaka idhini kutoka bungeni ulizongwa na “urasimu mwingi.” You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  